Amcu-staking: “Werkers wil terugkeer”Stakende Amcu-lede. Foto: @ewnreporter op Twitter Terwyl gesprekke voortduur in ŉ poging om ŉ einde aan die voortslepende Amcu-staking te bring, het Lonmin Donderdag gesê die meeste stakende werkers wil weer terugkeer werk toe. “Die meeste werkers sê hulle wil weer werk,” het Ben Magara, uitvoerende hoof van Lonmin, gesê. Lonmin het ŉ meningspeiling deur SMS’e en outomatiese stemboodskappe met 20 000 van sy 23 000 stakende werkers gevoer. Uit die terugvoer wat hulle via SMS’e ontvang het, het 6 500 werkers aangedui dat hulle ŉ einde aan die staking wil sien en dat hulle die maatskappy se huidige loonaanbod aanvaar. Altesaam 67% van die mense wat op die stemboodskappe reageer het, het dieselfde aangedui. Amcu-lede staak al sedert 23 Januarie by Lonmin, Anglo American Platinum (Amplats) en Impala Platinum (Implats). Hulle dring aan op ŉ basiese intreevlaksalaris van R12 500 per maand. Amcu het die werkgewers se loonaanbod van 9% verwerp. Die maatskappye het op sy beurt Amcu se gewysigde eis, dat die R12 500 oor vier jaar behaal kan word, verwerp. Nagenoeg 80 000 lede neem aan die staking deel en het sedert die staking begin het, nog nie weer ŉ maandelikse salaris verdien nie. – SAPA